Diari Oficial de la Generalitat Valenciana


Sumari del DOGV 9986, del 18-11-2024 (2024/11648)

RESOLUCIÓ de 25 d’octubre de 2024, per la qual s’acorda l’acceptació de la cessió gratuïta a favor de la Generalitat Valenciana de l’immoble situat al carrer Solades, número 25, de Vila-real, per a destinar-lo a la construcció d’un nou centre sanitari.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9986

Data del DOGV
:   18-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11312

CVE
:   EERL-X-0167-38338

Data del document
:   25-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Amb data 14 de gener de 2022, té entrada en la Direcció General de Patrimoni de la Conselleria d’Hisenda, Economia i Administració Pública l’ofici de la llavors Conselleria de Sanitat Universal i Salut Pública en què sol·licita l’inici dels tràmits conduents a la sol·licitud de la cessió gratuïta de l’immoble de titularitat estatal situat al carrer Solades, número 25, de Vila-real (Castelló).

Este ofici s’acompanya de l’acord municipal, de data 9 de juliol de 2021, en el qual es manifestava la voluntat municipal de destinar l’immoble a la ubicació d’un nou centre sanitari, i indicava que la manera correcta de procedir seria que la Generalitat sol·licitara a l’Estat la cessió de l’immoble.

Este immoble, confrontant amb el Centre d’Especialitats Mare de Déu de Gràcia, es compon d’un solar amb un edifici, on s’emplaçava la Biblioteca Municipal, el qual va ser cedit gratuïtament per l’Ajuntament de Vila-real al Ministeri d’Educació i Ciència mitjançant l’acord plenari de 29 de novembre de 1968.

L’immoble consta inscrit en el Registre de la Propietat número 1 de Vila-real, finca registral 42341, CRU: 60459597044607 i amb referència cadastral 2093795FR5768P0690CL.

L’1 de febrer de 2022 es requerix a la llavors Conselleria de Sanitat Universal i Salut Pública la memòria detallada explicativa de les finalitats d’utilitat pública i interés social a les quals es pretén dedicar l’immoble, la qual és remesa en data 9 de febrer de 2022.

Amb data 2 de març de 2022, se sol·licita per la llavors directora general de Patrimoni a la Direcció General de Patrimoni de l’Estat (Ministeri d’Hisenda) la iniciació de la tramitació de l’expedient de cessió gratuïta a favor de la Generalitat de l’immoble esmentat.

El 2 de febrer de 2023, la Secretaria General de Patrimoni, Delegació d’Economia i Hisenda a Castelló remet un ofici a esta direcció general perquè s’assumisca el compromís exprés d’unes determinades condicions de la cessió, la qual cosa és ratificada, amb data 16 de febrer de 2023, per la llavors Conselleria de Sanitat Universal i Salut Pública i es comunica per la Direcció General de Patrimoni a aquella el 22 de març de 2023.

Esta direcció general, en dates 29 de setembre de 2023 i 13 de febrer de 2024, realitza sengles reiteracions de la sol·licitud d’esta cessió a la Secretaria General de Patrimoni, comunicant-ho a la Direcció General de Patrimoni de l’Estat (Ministeri d’Hisenda i Funció Pública).

L’immoble es trobava afecte al Ministeri de Cultura, per la qual cosa ha sigut objecte de desafectació mitjançant l’Orde ministerial de 28 de juny de 2024 i l’Acta de 15 de juliol de 2024. Té, per tant, la qualificació de bé patrimonial i consta registrat com a tal en l’Inventari general de béns i drets de l’Estat, amb el número 2014724129990000034.

En data 24 d’octubre de 2024, ha tingut entrada l’Orde ministerial de 3 d’octubre de 2024, per la qual s’acorda la cessió gratuïta a favor de la Generalitat Valenciana de l’immoble esmentat.

La present cessió es regix pel que disposen els articles 145 a 151 de la Llei 33/2003, de 3 de novembre, del patrimoni de les administracions públiques, així com els articles 126 i següents del Reial decret 1373/2009, de 28 d’agost, pel qual s’aprova el Reglament general de la Llei del patrimoni de les administracions públiques (RGLAP).

Concretament, l’article 145 de la Llei 33/2003, de 3 de novembre, del patrimoni de les administracions públiques, en l’apartat 1, establix que: «Els béns i drets patrimonials de l’Administració general de l’Estat l’afectació o explotació dels quals no es jutge previsible poden ser cedits gratuïtament, per a la realització de fins d’utilitat pública o interés social de la seua competència, a comunitats autònomes, entitats locals, fundacions públiques o associacions declarades d’utilitat pública.»

Així mateix, l’apartat 3 del mateix article disposa que: «La cessió pot tindre per objecte la propietat del bé o del dret o només el seu ús. En ambdós casos, la cessió comporta per al cessionari l’obligació de destinar els béns al fi expressat en l’acord corresponent.»

S’establix en l’article 148.1 que: «Els béns i drets objecte de la cessió només poden destinar-se a les finalitats que la justifiquen, i en la forma i amb les condicions que, si escau, s’hagen establit en el corresponent acord.»

L’article 44 de la Llei 14/2003, de 10 d’abril, de patrimoni de la Generalitat, establix en el punt 1 que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat, i en el punt 2 establix que la competència per a l’acceptació correspon al titular de la conselleria competent en matèria de patrimoni.

L’article 27.2.c de la Llei de patrimoni de la Generalitat establix que l’adquisició de béns i drets, en virtut de transferència o cessió administrativa, du implícita l’afectació de béns i drets a l’ús general o al servici públic. Per consegüent, una vegada perfeccionada la cessió i acceptació, l’immoble queda automàticament afecte al servici públic i adscrit a la Conselleria de Sanitat, a la qual correspon la seua administració, defensa i conservació.

En conseqüència, sobre la base de la normativa esmentada i fent ús de les atribucions conferides per la legislació vigent,

RESOLC

*Primer*

Acceptar la cessió gratuïta efectuada pel Ministeri d’Hisenda a favor de la Generalitat Valenciana de l’immoble situat al carrer Solades, número 25, de Vila-real (Castelló), que es correspon amb la finca registral 42877, CRU: 46737653769977 i amb referència cadastral 0364474AG0342C2327DT.

*Segon*

La cessió de l’immoble es realitza amb la condició de destinar-lo a la posada en funcionament d’un nou centre de salut.

*Tercer*

L’immoble acceptat haurà d’incorporar-se a l’Inventari general de béns i drets de la Generalitat en concepte de bé de domini públic afecte al servici públic i adscrit a la Conselleria de Sanitat, a la qual correspon les competències demanials sobre este, incloses l’administració, defensa i conservació d’este i inscriure’s a nom de la Generalitat en el Registre de la Propietat i en el Cadastre.

*Quart*

La cessió i acceptació es realitza amb l’acceptació per part de la Generalitat Valenciana de les condicions següents:

1. Facilitar la realització de les actuacions necessàries per a la regularització física i jurídica del bé cedit, d’acord amb el que preveu l’article 125.2 del Reglament general de la Llei del patrimoni de les administracions públiques, aprovat mitjançant Reial decret 1373/2009, de 28 d’agost (RGLPAP).

2. La present cessió s’inscriurà en el Registre de la Propietat, amb la menció expressa que l’immoble se cedix per a la finalitat assenyalada en esta orde i queda subjecte de manera permanent a esta condició. Així mateix, es farà constar en l’Inventari general de béns i drets de l’Estat.

3. L’immoble cedit es destinarà exclusivament a la finalitat descrita i quedarà subjecte de manera permanent a esta condició, per tant, és intransmissible de conformitat amb el que disposen els articles 145 i següents de la Llei 33/2003, de 3 de novembre, del patrimoni de les administracions públiques.

4. Si l’immoble cedit no es dedica de manera permanent a l’ús previst o s’incomplixen les condicions establides, es considerarà resolta la cessió i revertirà a l’Administració general de l’Estat, i s’integrarà en el seu patrimoni amb totes les seues pertinences i accessions sense dret a indemnització. A més, l’Administració general de l’Estat tindrà dret a percebre el valor dels detriments o deterioracions experimentades per este, amb la taxació pericial prèvia.

5. A l’efecte de control de la destinació de l’immoble cedit, el cessionari haurà de remetre a la Direcció General del Patrimoni de l’Estat, per mitjà de la Delegació d’Economia i Hisenda, cada tres anys, comptats a partir de la formalització de la cessió gratuïta, la documentació que acredite la destinació que se li està donant. Per tant, no transmetrà ni gravarà el bé cedit, de conformitat amb el que disposa l’article 129 de l’RGLPAP.

6. Arreplegarà en els mitjans d’identificació externs de l’immoble i en els de difusió de l’activitat que s’hi duga a terme, una menció expressa que es tracta d’un bé cedit gratuïtament per l’Administració general de l’Estat per al desenrotllament de les finalitats objecte de la cessió.

7. La cessió quedarà sense efecte si s’incomplixen les condicions acordades.

*Quint*

Esta cessió s’inscriurà en el Registre de la Propietat, amb menció expressa que l’immoble se cedix per a la finalitat assenyalada en esta resolució i queda subjecte de manera permanent a esta condició.

Els gastos que es generen per la formalització d’esta cessió seran a càrrec d’esta administració.

*Sext*

Notificar esta resolució a l’administració cedent, així com a la conselleria proponent i publicar-la en el *Diari Oficial de la Generalitat Valenciana*, en compliment del que disposa l’article 44 de la Llei 14/2003, de 10 d’abril, de patrimoni de la Generalitat Valenciana.

Contra el present acte, que posa fi a la via administrativa, es podrà interposar un recurs contenciós administratiu en el termini de dos mesos, a comptar de l’endemà de la notificació, davant de la jurisdicció contenciosa administrativa, de conformitat amb el que disposa l’article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant de l’òrgan que ha dictat l’acte, en el termini de dos mesos comptats des que l’administració requeridora ho haja conegut, de conformitat amb el que disposa l’article 44 de la Llei 29/1998.

  

València, 25 d'octubre de 2024

(p. d. Resolució 12.02.2024; DOGV 9792)

Antonio Joaquín Woodward Poch

Director general de Patrimoni